Tisztelt Ellenőrző Bizottság!

Az alábbiakban ismertetem beszámolómat.

**Tallár Ákos**

**Elnök**

A beszámoló 2014 december 9-től, 2015 január 8-ig terjedő időszakra vonatkozik.

A fent megjelölt időszakban az alábbi szakmai munkafolyamatokat végeztem el:

**Rendezvények:**

* A kancellári kinevezés lezárultáig nem indít az Egyetem új közbeszerzési eljárást. Tekintettel arra, hogy valamennyi rendezvényünket közbeszerzésen keresztül szervezzük, az összes folyamat megakadt. Kiemelt célom, a Hallgatói Önormányzat rendezzen Felező- és Gólyabált, ezért elkészítettük mindkét rendezvény előzetes műszaki dokumentációját. A közbeszerzés elindítása után ezzel időt nyerünk és a kitűzött határnapokon meg tudjuk tartani a bálokat.
* A hallgatói érdekképviselet szakmai fejlődésének biztosítása érdekében elkezdtük a HÖK Vezetőképző előkészítését. A rendezvény során meghívott előadók ( így különösen: Kari és Egyetemi vezetők, felsőoktatási szakértők, szociológusok, pszichológusok és HR-szakemberek) több kiemelt témában fognak szekciókat és előadásokat tartani.
* Megkezdődött a Jogerő Állásbörze előkészítése.

**Kommunikáció:**

* Sikeresen befejeztük a honlap átalakítását és új biztonsági rendszert üzemeltünk be.
* Sikeresen lezártuk a Jurátus februári számának közbeszerzését, biztosítottuk a megjelenést a februári hónapra.

**Oktatás:**

* A Kari Tanács következő ülésén a Hallgatói Önkormányzat javaslata alapján a -Kar vezetésének támogatásával- új bizottságot fog létrehozni. A megalakuló Tantervi Bizottság olyan, hallgatókból és oktatókból álló vegyesbizottság amelynek célja az oktatás felügyelete és javaslatok előkészítése a Kari Tanács számára. A bizottság fő feladata lesz, hogy vizsgálja: az oktatók megtartják-e a szemináriumokat, és egyéb kurzusokat, valamint, hogy elemezze a vizsgák szabályos megtartását. Javasolni fogjuk, hogy a Bizottság a tantervet, bukási arányokat is vizsgálja. Ezáltal az OMHV-n túl valósidejű visszajelzést tudunk nyújtani a Tanszékeknek a hallgatók széles tömegét érintő oktatási problémákról.
* A hallgatói érdekképviselet átalakítását érintő reformokkal kapcsolatos online kérdőívben az ÁJK mind kitöltöttségi arányszámban, mind a kitöltések összegét nézve második helyen végzet.
* Az OMHV-kitöltöttség jelenlegi állása 36% amely közel duplája a korábbi évek adatainak. Célom, hogy a véleményezés adatait a bizottság érdemben tárgyalja és a jövőben hatékonyabb, karspecifikus kérdéseket fogalmazzunk meg.
* Megkezdtük az egyeztetést a kötelező statisztika gyakorlat esetleges bevezetéséről.

**Gazdaság:**

* Az elmúlt hónapban teljesítettük a beérkező közérdekű-adatigényléseket.

**Alapszabály:**

* Az ÁJK HÖK alapszabályát a februári hónap során széleskörű véleményeztetési folyamat után fogjuk elfogadni. Az elmúlt időszakban az EHÖK és a kari HÖK alapszabályának összehangolásán, a kari HÖK alapszabályának véglegesítésén dolgoztunk.

**Hallgatói kérések teljesítése:**

* A Hallgatói Önkormányzat kérésére a Gondnokság asztalt helyeztett el a ruhatár mellett.
* Indítványoztuk valamennyi előadóban lévő mikroportok ellenőrzését és szükség esetén cseréjét, még a szorgalmi időszak megkezdése előtt.
* Indítványoztuk, hogy a büfé előtti étkezőtérben helyezzék vissza a mikrót.

**Munka a mindennapokban**

* Folyamatosan kapcsolatot tartok az Elnökség és az EHÖK elnökség tagjaival. Az egyéni jellegű hallgatói problémák és a szervezeti kérdések gyors orvoslása érdekében.
* Egyeztetést folytattam a Dékáni Titkárság vezetőjével, a TO vezetőjével.
* Aktívan részt veszek az EHÖK Elnökségének munkájában. Proaktív hozzáállásal különösen a stratégiai fontosságú kérdésekben.

Munkám során kiadás keletkezett, melynek pontos számai a kari iktatásban megtalálhatóak. Tájékoztatom a Tisztelt Bizottságot, hogy beszámolóm elküldésekor a kiadási oldal pontos számai még nem kerültek iktatásra, az EHÖK -esetleges kérésre- az iktatás megtörténtéig tájékoztatást tud adni. Bevétel nem keletkezett.

Tisztelettel,

**Tallár Ákos  
 Elnök**